Man doodgeslaan deur weerlig by Sasol-aanleg | Netwerk24
Deur Marietie Louw-Carstens 11 Februarie 2019 17:29
'n Werknemer van Sasol is Maandagoggend buite die aanleg in Secunda, Mpumalanga, deur weerlig doodgeslaan.
Alex Anderson, hoof van kommunikasie by Sasol, sê die man het vir 'n diensverskaffer gewerk wat 'n kontrak met Sasol het.
Hy was sowat 300 m van die ingang van die Secunda-aanleg toe die weerlig hom tref. Anderson sê die weerlig het nog twee mense naby die man getref.
Die nooddienste en polisie is dadelik ontbied.
Weerlig het op 29 Januarie ook vier plaaswerkers op 'n plaas naby Upington in die Noord-Kaap doodgeslaan.
Die ander twee mans het ligte beserings opgedoen en word in 'n plaaslike hospitaal behandel.
Anderson het die voorval betreur en simpatie met die oorledene se familie betuig.
Brig. Leonard Hlathi, polisiewoordvoerder in Mpumalanga, kon teen Maandagmiddag nie die voorval bevestig nie.
'n Werknemer van 702 Talk Radio is in November in Limpopo deur weerlig doodgeslaan toe hy onder 'n boom in Mankweng buite Polokwane gesit het. Meer onlangs is 'n man buite Marble Hall op 26 Januarie deur weerlig doodgeslaan toe hy 'n luidspreker, wat buite sy huis was, in 'n erge donderstorm in die huis wou indra. Dieselfde dag is 'n jong roei-afrigter aan die oewer van die Victoria-meer in Germiston, Gauteng, doodgeslaan waar hy aan die jaarlikse VLC-regatta deelgeneem het.